Or da la vita da Ludmilla Cahenzli
Ina chautscha da sport per Eugen Cahenzli

Eugen dovra ina chautscha da sport. Gia dapi trais onns di el quai. E gia dapi trais onns n’è el mai vegni sper ina fatschenta da sport ora e n’ha mai gì peda dad ir a cumprar ina tala chautscha. Jau, Ludmilla Cahenzli, la consorta dad Eugen Cahenzli, ma chatt gist davant ina gronda fatschenta da sport. Jau ma di: «Atgnamain pudessas ti cumprar ina chautscha per tes Eugen, uschiglio vai anc ina giada trais onns, e tes pauper um na po mai far sport perquai ch’el n’ha betg chautscha. Forsa mora el anc pervi d’ina attatga dal cor, perquai ch’el è adina en biro e n’ha nagin moviment. E sch’el mora na dovra Eugen nagina chautscha da sport pli.» 

Jau entrel en la fatschenta che ha la surfatscha da la planira da la Greina (ins po era s'imaginar il parc naziunal). Entaifer relativ curt temp chatt jau ina partiziun cun vestgadira da fitness. Quai è segir ideal per Eugen che vul far trenament da forza. Jau tschertg insatge che plaschess a mes um: Rosa n’è betg ideal. Mellen er betg. En stgir-blau u nair na chatt jau nagut. Tut è memia pitschen. Suenter avair tschertgà ina mes’ura, decid jau da dumandar in da quels vendiders che sajettan trasor sperasvi. L’emprim ch’jau dumond fa, sco sch’el n’udiss nagut. Il segund ed il terz empermettan da turnar. Tar il quart tschivl jau. I gida. El ma mussa ses bellezza surrir da vendider da sport, uschia che jau, Ludmilla Cahenzli, ma calm immediat. 

Jau al decler la situaziun. Jau stend la bratscha per mussar las proporziuns dal venter da mes um. «Tge grondezza ha lura voss um?» ma dumonda il vendider. Be da bass scutin jau la cifra. «Qua na chattais vus nagut per voss um…» Igl è pia memia tard, pens’jau. I na dat nagina chautscha e nagina speranza pli per Eugen. El vegn a viver per il rest da la vita cun sia buttatsch, ed jau era. «… ma en la partiziun da trenament da forza datti segir insatge», cuntinuescha il vendider. 

Jau suond il vendider e sun uschè happy ch’jau emblid da dumandar tge ch’è la differenza tranter fitness e trenament da forza. 100 meters pli envi sa rasa la partiziun da trenament da forza. Il vendider sfugata ditg tranter las stangas e tira finalmain nanavant ina chautscha flurida: «Quai è la suletta ch’i dat en la grondezza da voss um.» Trista scurlat jau il chau. Pli gugent mora mes Eugen che da trenar cun ina tala chautscha. Il vendider vesa ch’jau cumenz a bragir. El fa svelt la proposta: «En il mender cas pudess ins tschertgar en la partiziun da ballape. I dat blera glieud che fa trenament da forza cun vestgadira da ballape.» «Pertge? Datti pia ina differenza tranter chautschas per trenament da forza e chautschas da ballape?» dumond jau. Jau sent immediat ch’jau hai commess in fauxpas enorm. Il vendider ma guarda, sco sch’jau al vess dà ina enturn las ureglias. Cardinal Joseph Ratzinger guardass ca. tuttina tup, sch’jau al dumandass, sch’i dettia ina differenza tranter Dieu ed Allah. (Pli gugent vess jau duvrà il papa sco exempel. Ma lez guarda ils ultims onns permanentamain curius.) Jau, Ludmilla Cahenzli, sai che la differenza tranter ina chautscha da fitness ed ina chautscha da ballape è inexistenta, u almain irrelevanta, exact sco la differenza tranter Dieu ed Allah. Ma i dat situaziuns en la vita, nua ch’ins sto salvar tschertas sabientschas per sai, p.ex. sch’ins discurra cun in vendider da sport u cun cardinals. Cun extremists èsi d’esser precaut. En il fratemp percurrin nus – jau ed il vendider – la catedrala da la vestgadira da sport. Nus chaminain tras las partiziuns dad «out door», da raiver, da sport dad aua e da tennis. Finalmain essan nus tar las chaussas da ballape. 

Nus chattain ina bella chautscha «da ballape» per Eugen. Il vendider è levgià che la clienta – che tschivla e sponda larmas – è satisfatga. Nus dain adia in a l’auter e avain cumpassiun in cun l’auter: El cun mai, perquai ch’jau hai in um gross. Jau cun el, perquai ch’jau hai adina cumpassiun cun extremists. 
P.S. La chautscha ha per cas plaschì ad Eugen. In’emna pli tard ha el cumenzà a trenar. Trais mais pli tard hai jau gia stuì cumprar ina chautscha pli pitschna – grondezza 56.